Decidia dalla radunanza da vaschigns digls 20-03-2023
Igl mastral digl cumegn da vaschigns			Igl actuar
Daniel Ulber							Simon Willi
Approvo digl departamaint da finanzas e vischnancas igls……
Cumoin da vaschoins
Lantsch
Bürgergemeinde 
Lantsch/Lenz

Cumoin da vaschoins
Lantsch
Bürgergemeinde 
Lantsch/Lenz

011
011
Statuts
Statuts
Statuts
Statuts
Statuts
2023
2023
2023
2023
2023
Conclus
Conclus
Conclus
An vigour siva
Relasch
Radunanza da vaschigns 	20.03.2023
Radunanza da vaschigns 	20.03.2023
Radunanza da vaschigns 	20.03.2023
20.03.2023

I.

Determinaziuns generalas

Art. 1
Cumegn da vaschigns

Igl cumegn da vaschigns consista or digls vaschigns da Lantsch tgi abiteschan aint igl cumegn politic da Lantsch. El è ena corporaziun digl dretg public. 

Igl lungatg uffizial digl cumegn da vaschigns è rumantsch. 

Art. 2 
Autonomia

Aint igl rom digl dretg cantunal ò igl cumegn da vaschigns igl dretg d’ena 
administraziun autonoma.

Per la realisaziun digls sies pensums relascha el las ordinaziuns basignevlas.

Art. 3
Pensums

Igl cumegn da vaschigns procura las incumbensas surdadas digl dretg cantonal ni da dueirs tscharnia sez 

El decida surtot da: 
la recepziun aint igl dretg da vischinadi communal ;
l’administraziun dalla facultad communala ;
igl consentimaint sur dalla retratga da meds or digl conto da retgav digl fons ;
la fusiun cun igl cumegn politic
igl consentimaint da vendita, d’impegnamaint e dabet permanent da taragns dalla facultad d’adiever (tenor cunvegna cun igl cumegn politic).

El sengascha an rom da lour meds per igl bagnstar dalla generalitad.

Art. 4
Facultad burgaisa

La facultad burgaisa serva exclusivamaintg ad adempleir incumbensas tg'èn d'in interess public.

Mintga distribuziun u repartiziun da retgavs u da facultad a las commembras ed agls commembers igl cumegn da vaschigns è sclosa, cun excepziun d'ina utilisaziun an naturalias da pitschna valour 

Igl è scumando d'externalisar la facultad d’igl cumegn da vaschigns ad oters subjects giuridics tgi a la vischnanca politica.

Igl cumegn da vaschigns surlascha l’administraziun ed igl retgav dalla facultad da gioldamaint agl cumegn politic. Da l’oter mang surpeglia lez tottas expensas digl cumegn da vaschigns, inclusiv eventualas expertisas e costs da process.

Art. 5
Dretg da votar e da tscherner

Igl dretg da votar ed da tscherner on las vaschignas ed igls vaschigns cun domicil aint igl cumegn da Lantsch/Lenz, tgi on cumplania 18 onns 
e tgi èn betg sottamessas ad ena curatella cumplessiva perveia d’inabilitad permanenta da giuditgier u tgi vignan represchentadas dad en mandatari.

Art. 6
Perioda d’uffezi

La perioda d’uffezi digls uffizials digl cumegn da vaschigns cozza treis onns.

Art. 7
Demissiun

Commembers d’en’instanza communala òn d’inoltrar alla suprastanza digl cumegn da vaschigns la sia demissiun an scretg anfignen igl pi tard igls 31 d’october avant la radunanza d’elecziuns

Art. 8
Surdada digl uffezi 

La surdada digl uffezi ò li igl 1 da schaner siva dallas tschernas.

Igl uffizial partent è responsabel per la surdada regulara digl uffezi.

Art. 9
Elecziuns cumplementaras 

Sorta en uffizial definitivamaintg durant la perioda d’uffezi or digl uffezi, ègl d’eliger en suppleant per igl rest dalla perioda d’uffezi, schinavant la perioda d’uffezi currenta cozza anc ple tgi 9 meis. 

Per las elecziuns cumplementaras valan las mademas determinaziuns 
scu per las elecziuns ordinarias.

Art. 10
Obligaziun da sa participar allas sedutas, abilitad da decider 

Resalvond muteivs mutivos, èn igls commembers d’instanzas digl cumegn da vaschigns obliias da sa participar allas sedutas.

En autoritad digl cumegn da vaschigns e abla da deciter, schi almain la pluralitad digls commembers cun dretg da votar en preschaints.  

Art. 11
Obligaziun da votar 

Mintga commember d‘en uffezi è tar votaziuns e tschernas obliia da dar giu sia vousch. Reservadas restan las disposiziuns pertutgont la recusaziun. 

Art. 12
Decisiun d‘uffizials
 
Tar decisiuns digls ufficials vala la pluralitad absoluta digls commembers preschaints. Èn las vouschs angulivadas, decida la mastrala ni igl mastral; tar elecziuns la bistgetta

Art. 13
Raschungs d’exclusiun
 
Paraints e chinos an lengia directa, consorts e fardagliuns scu er persungas, tgi veivan ansemen an partenadi registro u tgi veivan an ena cuminanza factica da veta, na dastgan betg far part a madem taimp dalla madema autoritad digl cumegn da vaschigns.

Chellas raschungs d’exclusiun valan er tranter commembers dalla suprastanza digl cumegn da vaschigns e la cumischung da gestiun.

Schi existan raschungs d’exclusiun, alloura è chella persunga eligeida tgi ò obtignia igl madem mument d’elecziun las pi bleras vouschs. Schi las candidatas e candidats on obtigna madem bleras vouschs, decida la bistgetta.

Vign eligeida egna dallas persungas, tranter las qualas i exista en muteiv d’exclusiun ed è l’otra an uffezi, sainza tgi la sia reelecziun stess an dumonda, è l’elecziun nunvalevla.

Art. 14
Incumpatibladad 

Ampluias digl cumegn da vaschigns na dastgan betg appartigneir ad autoritads digl cumegn da vaschigns. Els pòn pero neir tratg tiers cun vousch consultativa a tractativas. 

Commembers dalla suprastanza digl cumegn da vaschigns na dastgan betg esser commembers dalla cumischung da gestiun

Art. 15
Elecziun ainten ples uffezis

Vign en candidat eligia per divers uffezis tg’el na dastga betg exequeir a madem taimp cun en oter uffezi, ò’l da sa decider dalunga per l’egn u l’oter uffezi.

Art. 16
Raschungs da recusaziun

En commember d’ena instanza digl cumegn da vaschigns stò s’absentar tar tractativas ed votaziuns, schi el sez u ena persunga an relaziun d’exclusiun cun el agl senn d’art. 13 alinea 1 ò en interess direct e persunal. 

En commember dalla cumischung da gestiun ò da s’absentar tar l’examinaziun digl rendachint e dalla gestiun d’ena instanza digl cumegn sa vaschigns, schi el sez u ena persunga tgi stat cun el an relaziun d’exclusiun, agl senn d’art. 13 alinea 1, appartigna a chella instanza.

Schi l’exclusiun è dispitevla, decida mintgamai l’instanza digl cass an absenza digl commember pertutgia.

Art. 17
Obligaziun da secretezza

Igls commembers dallas autoritads digl cumegn da vaschigns scu er ampluias digl cumegn da vaschigns e privats, tgi adampleschan incumbensas publicas èn an lour funcziun ufficiala obliias a secretezza, schianavant tgi dat en interess public ni privat ve dalla secretezza, ni schi ena ordinaziun speziala prevei chegl.
 
Davart igl aboleir l’obligaziun da secretezza d’en commember d’en’instanza digl cumegn da vaschigns decida l’instanza an exclusiun digl commember pertutgia, davart dallas otras persungas oblieidas all’obligaziun da secretezza decida la suprastanza digl cumegn da vaschigns. 

Art. 18
Dretg da petiziun

Igl dretg da petiziun è garantia. Mintga vaschigna e mintga vaschign ò igl dretg da sottametter an scretg propostas e giaveischs allas instanzas digl cumegn da vaschigns. 

La suprastanza digl cumeg da vaschigns è oblieida da piglier posiziun an terma da 3 meis.

Art. 19
Dretg da sclarimaint

Mintga participanta e mintga participant alla radunanza da vaschigns cun dretg da votar, ò igl dretg da pretender infurmaziuns dalla suprastanza digl cumegn da vaschigns sur dalla situaziun u la liquidaziun d’en fatg digl cumegn da vaschigns. 

Igl sclarimaint ò da neir do igl pi tard alla proxima radunanza da vaschigns. El pò neir snaea u referia schi interess considerabels digl cumegn da vaschign u da terzas persungas s’opponan.

Resalvos restan igl secret d’uffezi e las prescripziuns davart igl schurmetg da datas.

Art. 20
Dretg d’iniziativa

15 persungas cun dretg da votar an tgossas digl cumegn da vaschigns pon pretender an scretg ena votaziun pertutgont lour proposta inoltrada las quala schea an lour cumpatenza 

L’iniziativa pò neir inoltrada u an furma d’ena intimaziun generala u d’en 
sboz elaboro. Ella ò da neir inoltrada alla suprastanza digl cumegn da vaschigns ansemmen cun las sottascripziuns.

Art. 21
Proceder tar iniziativas 

La suprastanza digl cumegn da vaschigns è oblieida da sottametter en’initiativa reuscheida valevla alla radunanza da vaschigns cun la sia posiziun ed eventualmaintg cun ena cunterproposta, igl pi tard an terma d’en onn.

Vign preschentada ena cunterproposta, schi vignigl decidia igl amprem tranter chella e la dumonda d‘initiativa. Alloura ò la radunanza da vaschigns da decider antras la votaziun definitiva sur dall’acceptaziun u la sbittada da chella proposta tgi è sorteida or dall’amprema votaziun. 

Art. 22
Retratga da l‘iniziativa 

En’iniziativa pò neir retratga digls tschintg amprems sotsigneiders anfignen alla proclamaziun digl termin da votaziun, schinavant tg’ella na cuntigna betg en’otra clausla da retratga.

Art. 23
Illegalitad dalla iniziativa 

Sch’igl cuntign dall’iniziativa e illegal, vign ella betg sottamessa dalla suprastanza digl cumegn da vaschigns allas votantas ed agls votants. 

La suprastanza digl cumegn da vaschigns dat ancunaschaint allas iniziantas ed agls iniziants an en tal cass igl sies conclus an scretg, cun indicaziun digls muteivs. 

Art. 24
Dretg da moziun

Mintga persunga cun dretg da votar, ò igl dretg d’inoltrar ena moziun alla radunanza da vaschigns per affars tgi n’èn betg menziunos sen la glista da tractandas e tgi schea an cumpetenza digls votants.

Per regla dat la suprastanza digl cumegn da vaschigns rapport a caschung dalla proxima radunanza da vaschigns ansemen cun ena proposta davart la moziun. Schi la moziun vign declarada per relevanta, ò la suprastanza digl cumegn da vaschigns da sottametter an terma dad 1 onn en sboz elaboro alla radunanza da vaschigns per la decisiun

Digl reminent valan, cun exepziun d’art. 22, las determinaziuns sur dall’iniziativa (art. 20 ff.) conform agl senn. 

Art. 25
Reponderaziun

Ena decisiun dalla radunanza da vaschigns pon neir sottamessas da tot taimp a tala per reponderaziun. Resalvos restan dretgs da terzas persungas. 

Avant la scadenza d’en onn siva dall’antrada an vigour dalla decisiun ègl angal d’antrar ainten ena reponderaziun, schi chegl vign decidia davart digl fatg cun ena pluralitad da dus terzas digls votants.

Art. 26
Responsabladad

La responsabladad digls organs digl cumegn da vaschigns per donns caschunos exequond lour uffezi, sa drezza alla lescha cantunala davart la responsabladad digl stadi.

Art. 27
Dretg da plant

Igl dretg da planz cunter conclus ed ordinaziuns digl cumegn da vaschigns, sa drezza alla legislaziun cantunala. 

Art. 28
Protocols

Dallas tractandas dalla radunanza da vaschigns, dalla suprastanza digl cumegn da vaschigns e d’ulteriouras instanzas digl cumegn da vaschigns ò da neir mano protocols separos tgi infurmeschan aglmanc dallas decisiuns, digls resultats d’elecziuns scu er d’opposiziuns eventualas davart la violaziun da determinaziuns da cumpetenza e da procedura. Els on da neir sottascretgs dalla protocollista ni digl protocollist e siva dall’approvaziun explicita u silenziousa er dalla parsoura ni digl parsoura.

Igl protocol dalla radunanza da vaschigns vign exponia durant en meis siva dalla radunanza an maniera usitada.

Protestas vers igl protocol dalla radunanza da vaschigns on da neir inoltradas an scretg alla suprastanza digl cumegn da vaschigns an terma digl termin d’exposiziun da 30 deis. Chellas vignan tractadas dalla proxima radunanza da vaschigns ed igl protocol approvo siva.

Art. 29
Invista aint igls protocols

Igls protocols dallas radunanzas da vaschigns publicas stattan an disposiziun per invista a mintgign.

L’invista agls protocols da radunanzas da vaschigns betg publicas e dallas ulteriouras instanzas digl cumegn da vaschigns vign angal lubeida, schi so neir fatg valeir en interess giustifitgia

Agl dretg d’invista so er neir satisfatg cun surdar en extract digl protocol.

II.

Organisaziun digl cumegn da vaschigns

1.

Organs
Art. 30
Organs digl cumegn da vaschigns
 
Igls organs ordinaris digl cumegn da vaschigns èn: 

a)	la radunanza da vaschigns;
b)	la suprastanza digl cumegn da vaschigns;
c)	la cumischung da gestiun.

A.

La radunanza da vaschigns

Art. 31
Radunanza da vaschigns

La radunanza da vaschigns è igl organ superiour digl cumegn da vaschigns, ainfra chella las persungas cun dretg da votar executeschan lour dretgs an fatgs digl cumegn da vaschigns .

Art. 32
Cumpetenza da decider

La radunanza da vaschigns è cumpetenta per:

1.	L‘elecziun:

a)	dalla mastrala ni digl mastral digl cumegn da vaschigns;
b)	digls ulteriours commembers da suprastanza digl cumegn         	da vaschigns;
c)	igls commembers dalla cumischung da gestiun;

2.	relascher e midar leschas; 
3.	approvar igl rendachint annual;
4.	lubeir expensas tgi surpassan las cumpetenzas finanzialas dalla                            	suprastanza digl cumegn da vaschigns tenor art. 42 alinea 7; 
5.	surpiglier siertads e conceder amprests; 
6.	cumprar, vender, baratar ed impinar schaschant scu er conceder 	u liberar servituts e grevezzas funsilas; 
7.	consentimaint tar credits posteriours e credits supplementars; 
8.	decisiun sur d’ena fusiun cun igl cumegn politic; 
9.	la recepziun aint igl dretg da vischinadi communal.
10.	igl conclus sur da vendita, d’impegnamaint e dabet permanent da 	taragns dalla facultad d’adiever (tenor cunvegna cun igl cumegn 	politic).
11.	igl consentimaint da prelevaziun da meds or digl conto da retgav 	digl fons, schinavant tgi la collaboraziun digl cumegn da 	vaschigns è perscretga tenor dretg cantunal.

Art. 33
Presidi

La radunanza da vaschigns vign manada dalla mastrala ni digl mastral digl cumegn da vaschigns. 

An cas d’impedimaint, presidiescha la vicemastrala ni igl igl vicemastral u en otra commembra ni en oter commember da suprastanza digl cumegn da vaschigns la radunanza.

Art. 34
Cumpetenza da decider, procedura

Mintga radunanza da vaschigns convocada tenor urden è cumpetenta da decider.

I dastga neir decidia sulettamaintg dad objects da tractativas tgi èn nias predeliberos dalla suprastanza digl cumegn da vaschigns e tgi figureschan sen la glista da tractandas publitgeida aglmanc 10 dies ordavant la radunanza da vaschigns.

Tar tractandas d’impurtanza pi gronda per igl cumegn da vaschigns elaborescha la suprastanza digl cumegn da vaschigns en messadi per mangs digls votants ed igl distribuescha a taimp.

Per cass da raschunevladad, ò la violaziun da determinaziuns da cumpetenza e procedura da neir contestada immediat. Cass cuntrari scroda igl dretg da far recurs

Art. 35
Publicitad, recusaziun

La radunanza da vaschigns è publica.

Davart la lubientscha da transmissiun da maletgs e registraziuns sonoras, decida la radunanza da vaschignsa. Mintga persunga cun dretg da votar, pò pretender tgi las sias expectoraziuns e la sias votaziuns vignan betg registradas. 

L’exclusiun da persungas sainza dretg da votar vign disponeida schinavant tgi interess predominonts publics u privats ve da singulas tractandas pretendan chegl.

Igls muteivs d’exclusiun decisivs per las instanzas na valan betg per igls participants dalla radunanza da vaschigns.

Art. 36
Dombravouschs

La radunanza da vaschigns eligia igls dombravouschs basignevels.

Art. 37
Votaziuns

Las votaziuns vignan manadas tras avertas. Ellas on da neir fatgas sot scrutini, schi la pluralitad dallas persungas cun dretg da votar preschaints ni la suprastanza digl cumegn da vaschigns pretendan chegl. 

Tar votaziuns avertas èl igl affar appruvo sch’igl domber dallas vouschs cun consentimaint positiv surpassan igl domber dallas vouschs negativas. Tar egualitad dallas vouschs è igl project da votaziun sbitto.

Tar votaziuns sot scrutini èl igl affar appruvo sch’igl domber dallas vouschs cun consentimaint positiv surpassan igl domber dallas vouschs negativas. Cedels da votar veids ed nunvalevels vignan betg dumbros. Tar egualitad dallas vouschs è igl affar sbitto.

Art. 38
Modus d’elecziun

Las elecziuns vignan fatgas da prancepi sot scrutini. Stattan madem blers candidats an disposiziun tant scu tgi dat sez libers e schi vign betg protesto pon ellas neir fatgas avertas. 

L‘elecziun dalla mastrala ni digl mastral digl cumegn da vaschigns vign manada tras scu elecziun individuala.

Las elecziuns digls ulteriours suprastants digl cumegn da vaschigns e dalla cumischung da gestiun vignan manadas tras scu elecziuns cumplessivas. 

Art. 39
Erueida digls resultats dallas elecziuns

Aint igl amprem scrutini è chel tgi contanscha la maioritad absoluta eligia.

Igl domber total da tot las vouschs valevlas, vign divideida tras igl domber digls posts libers plus 1. La proxima cefra antiera pi ota è la pluralitad absoluta. Schi dat daples persungas tgi on cuntanschia la maioritad absoluta tgi mandats tgi ston neir occupos, valan chellas persungas cun igl domber da vouschs igl pi ot scu eligeidas 

Aint igl sagond scrutini è chel tgi ò cuntanschia las pi bleras vouschs eligia. 

Tar egualitad dallas vouschs decida la bistgetta.

B.

La suprastanza digl cumegn da vaschigns

Art. 40
Funcziun e cumposiziun 

La suprastanza digl cumegn da vaschigns è l’autoritad administrativa digl cumegn da vaschigns. Ella planisescha e coordinescha lour activitads.

Ella consista or dalla mastrala ni digl mastral digl cumegn da vaschigns e da quatter ulteriours commembers ni commembras.

La suprastanza digl cumegn da vaschigns destigna or digl sies mez la vicemastrala ni igl vicemastral 

Art. 41
Sedutas 

La suprastanza digl cumegn da vaschigns vign convocada antras la mastrala ni igl mastral digl cumegn da vaschign u antras la vicemastrala ni igl vicemastral, schi savens tgi las tractandas pretendan.

La visada succeda per regla diesch deis avant la seduta cun annunztga an scretg dallas tractandas. 

Excepziunalmaintg pon conclus neir mano tras via circulara. Els en valevels schi exista unanimitad. 

Art. 42
Pensums e cumpetenzas

Alla suprastanza digl cumegn da vaschigns sottastattan tot las cumpetenzas, tgi èn betg transfereidas ad en oter organ antras dretg surordino ni tras las statutas digl cumegn da vaschigns. Ella ò surtot da sa deditgeir a:

1.	l’execuziun digl dretg surordino, digl dretg digl cumegn da 	vaschigns scu er da lour conclus; 
2.	adattar igl dretg communal agl dretg superiour, schinavant tgi 	exista betg cotras nign spazi da regulaziun; 
3.	relascher e midar ordinaziuns;
4.	preparar tot las tractandas per mang dalla radunanza da 	vaschigns; 
5.	administrar la facultad digl cumegn da vaschigns; 
6.	stabileir igl chint annual; 
7.	decider davart expensas anfignen CHF 2’000.– pro affar, 	pero maximum CHF 10’000.– ad onn e d’expensas tgi sa 	repetan anfignen maximal CHF 500.– pro affar, pero 	maximum CHF 2‘000.– ad onn;
8.	la preparaziun sur da la recepziun aint igl dretg da vischinadi 	communal;
9.	decider arisguard igl manar process e recurs scu er far giu 	cunvagnientschas e contracts da cumpromiss.

Art. 43
Represchentaziun digl cumegn da vaschigns vers anor

La suprastanza digl cumegn da vaschigns represchainta igl cumegn da vaschigns anvers terzas persungas e davant dertgira.

La mastrala ni igl mastral u la vicemastrala ni igl vicemastral magnan ansemen cun en’ulterioura ni en ulteriour commember dalla suprastanza digl cumegn da vaschigns la sottascripziun giuridicamaintg valevla per igl cumegn da vaschigns

Art. 44
Gestiun

La suprastanza reparta igls departamaints an cunvagnientscha vicendevla sen igls divers commembers da suprastanza. La repartiziun stò neir dada ancunaschaint allas votantas ed agls votants.

Igls commembers da suprastanza digl cumegn da vaschigns on da survigilar igls affars da lour departamaint, on d’exequeir igls acts uffizials necessaris e da rapportar surlonder alla suprastanza digl cumegn da vaschigns.

Igl dretg da decider ò sulettamaintg la suprastanza digl cumegn da vaschigns. Fatgs da paca muntada pò la suprastanza delegar alla mastrala ni agl mastral digl cumegn da vaschigns per decider independentamaintg.

An cass urgents pò la mastrala ni igl mastral digl cumegn da vaschigns  piglier las disposiziuns provisoricas necessarias.

C.

La cumischung da gestiun

Art. 45
Cumposiziun

La cumischung da gestiun sa cumpona da dus commembers. Ella tscherna or da lour mez ena presidenta ni en president

Art. 46
Dueirs, cumpetenzas

Igl pi tard siva da mintga rendachint annual ò la cumischung da gestiun d’examinar la legalitad digl chint e la gestiun digl cumegn da vaschigns. Ella consegna en rapport an scretg alla radunanza da vaschigns e propona l’approvaziun.

La cumischung da gestiun è autorisada da pretender dalla suprastanza communala actas e posiziuns e da piglier invista ainten tottas actas digl cumegn, schinavant tgi chellas èn d’impurtanza per adampleir la sia incumbensa.

Per tottas tractandas pò la cumischung da gestiun anvidar allas sias sedutas commembers da suprastanza u dad otras instanzas. Chels on da dar las infurmaziuns basignevlas alla cumischung da gestiun per tgi chella saptga adampleir la sia incumbensa

2.

Cumischungs
Art. 47

Cumischungs

Schi fò basigns pò la suprastanza digl cumegn da vaschigns incaricar cumischumgs betg stablas. Quella prepara fatschentas singulas per mangs dalla suprastanza digl cumegn da vaschigns e cunseglia lez. La cumpetenza da decider ò la suprastanza digl cumegn da vaschigns.

III.

Rendachint, facultad d’adiever, conto da retgav digl fons 

Art. 48
Rendachint

Mintg’onn sto igl cumegn da vaschigns render chint davart tot lour finanzas.

Anfignen la fegn da settember digl onn suandont agl 'onn da gestiun ègl da tarmetter agl departament da finanzas e vischnancas igl chint annual approvo ed igl rapport da la cumischung da gestiun.

Art. 49
Facultad d’adiever

Igl dretg d'utilisaziun ve dalla facultad d’adiever on mademamaintg tot las abitantas ed ils abitants da la vischnanca.

Tot igl retgav or digl adiever dalla facultad d’adiever von an favour dallas finanzas digl cumegn politic

L’alienaziun da facultad d’adiever sa drizza tenor la lescha canzunala

Art. 50
Conto da retgav digl fons

Igl retgav da l'alienaziun da la facultad d'adiever vo sin in conto da retgav or da la vendita da fons, Il conto da retgav digl fons vign administro digl cumegn politic.

Meds finanzials dastgan gneir retratgs digl conto da retgav digl fons sulettamanitg sin basa d'in conclus concordant digls organs cumpetents digl cumegn da vaschigns e digl cumeg politic.

Igl adiever digls meds or digl conto da retgav digl fons sa drizza tenor la lescha canzunala.

IV.

Determinaziuns finalas e transitoricas

Art. 51
Revisiun

Igl statuts preschaint pò neir revedia da tot taimp total u parzialmaintg.

Art. 52
Antrada an vigour

Las statutas preschaintas scu er totas midadas supplementatas von an vigour cun l’approvaziun dalla radunanza da vaschigns. Ella ramplazza las statutas digls 5 da fanadour 2009 incl. revisiuns parzialas siva da lò.

Ellas en da sottametter agl departamaint da finanzas e vischnancas per l’approvaziun. Chegl vala er per tot las midadas posteriousas

Art. 53
Text decisiv dallas statutas 

Decisiv è igl text rumantsch dallas statutas appruvadas.